text: Politichef: 154 fartsyndere på skolevej er skuffende og sørgeligt
  16 august 2017 kl. 07.04
  Chefen for færdselsafdelingen i Sydøstjyllands Politi, vicepolitiinspektør Verner Pedersen, er både skuffet og overrasket over udbyttet af en fartkontrol tirsdag på en skolevej i Horsens.
  
  I alt 154 bilister kørte nemlig så hurtigt på Langmarksvej i Horsens nær en folkeskole, at det udløste en bøde. 16 af dem kan også se frem til et klip i kørekortet. Den højeste hastighed blev målt til 79 kilometer i timen.
  Det er et meget højt antal fartsyndere – ikke mindst i betragtning af, at det er offentligt kendt, at politiet gennemfører skolevejskontroller i forbindelse med skolestarten.
  Verner Pedersen, vicepolitiinspektør, leder af færdselsafdelingen ved Sydøstjyllands Politi: "Jeg havde langt hellere set, at vi slet ikke havde taget nogen."
  - Det er både skuffende og sørgeligt, at så mange bilister blæser på fartgrænserne, selvom de er advaret om vores indsats på forhånd. Jeg havde langt hellere set, at vi slet ikke havde taget nogen. Det her resultat betyder, at vi er nødt til at komme igen med vores fotovogn, siger vicepolitiinspektør Verner Pedersen, der er leder af færdselsafdelingen ved Sydøstjyllands Politi, til TV SYD.
  